Сыбырымрэ Кавказымрэ зэпащIэ
ЩIалэгъуалэ IуэхухэмкIэ федеральнэ IуэхущIапIэм этнотуристическэ зекIуэ къызэрегъэпэщ. Абы хэтынущ федеральнэ, щIыналъэ хъыбарегъащIэ IуэхущIапIэхэм я лэжьакIуэхэмрэ блогер ныбжьыщIэхэмрэ.
Япэ зекIуэр мэкъуауэгъуэм и 2-8-хэм Кемеровскэ щIыналъэм, Алтай крайм, Хакасие, Алтай республикэхэм къыщызэрагъэпэщынущ. Iуэхум хэт щIалэгъуалэр «Хакасский аал» лъэпкъ музейм ирагъэблэгъэнущ, Аба-кан щыIэ Самохвал Iуащхьэм дэкIуеинущ, Шорскэ лъэпкъ паркым хиубыдэ бгъуэнщIагъхэм, псыкъелъэм яшэнущ, а щIыпIэм и унафэщIхэмрэ щIалэгъуалэ зэгухьэныгъэхэм хэтхэмрэ яIущIэнущ.
Iуэхум кърикIуахэм щытепсэлъыхьыжынущ«Алтай. Точки Роста — 2017» 9-нэ дунейпсо щIалэгъуалэ зэIущIэм.
ЕтIуанэ зекIуэр Кавказ Ищхъэрэм щекIуэкIынущ шыщ-хьэуIум и 9-15-хэм. Абы хэтынухэр Ставрополь крайр, Дагъыстэн, Ингуш, Осетие Ищхъэрэ — Алание, Къэбэрдей-Балъкъэр, Шэшэн республикэхэм ирагъэблэгъэнущ, пасэрей быдапIэхэр, мэжджытхэр, фэеплъхэр, щIыпIэ телъыджэхэр ирагъэлъагъунущ, жылагъуэ зэгухьэныгъэхэм хэтхэм яIущIэнущ. ЗекIуэм кърикIуахэм хьэщIэхэр щытепсэлъыхьыжынущ «Мэшыкъуэ» щIалэгъуалэ Iуэхум хэтхэм щахуэзэну зэIущIэм.
Фырэ Анфисэ.
